text: El director de TV3 justifica la destitució de Laura Rosel al 'FAQS' | Cultura | EL PAÍS Catalunya
  Vicent Sanchis assegura que el canvi s'estava treballant des de feia temps perquè el programa tingués més dosi d'entreteniment
  Barcelona 18 GEN 2019 - 11:54	CET
  Sanchis (centre), al Parlament, aquest divendres. Parlament
  El director de TV3, Vicent Sanchis, ha assegurat que la substitució de la presentadora del programa Preguntes freqüents, Laura Rosel, per Cristina Puig ha estat "un procediment normal" i que el "canvi s'arrossega des de fa molt de temps" a fi de potenciar l'entreteniment, en detriment del contingut informatiu. En tot cas, Sanchis ha assegurat que la proposta de destitució de Rosel i de contractació de Puig la va fer la productora El Terrat, responsable del programa.
  El responsable de TV3 ha hagut de donar explicacions pel relleu sobtat de la presentadora de FAQS, un dels espais estrella de la cadena, davant de la comissió parlamentària de control als mitjans públics. Els grups de Junts per Catalunya i ERC són els que han posat sobre la taula el canvi i n'han qüestionat els motius, ja que consideren que la voluntat de fer el programa més entretingut no justifica el canvi i que en el primer programa que va presentar Cristina Puig divendres no es va poder apreciar aquest gir de continguts.
  Sanchis ha explicat que després de la marxa sobtada del primer presentador, Ricard Ustrell, la productora volia potenciar els continguts d'entreteniment, cosa que no van acabar de aconseguir amb Rosel. "La productora va notar deficiències per al programa que volien", ha apuntat Sanchis, que ha afegit que va desaconsellar el relleu de Rosel quan només feia dos mesos que el presentava. "Es buscava un altre perfil de presentadora, no tan informatiu, sinó més obert i més participatiu", ha justificat Sanchis, que seguidament ha elogiat la presentadora destituïda. "Rosel és una magnífica presentadora i comunicadora".